Ε Ι Σ Η Γ Η Τ Ι Κ Η  Ε Κ Θ Ε Σ Η
Με το προτεινόμενο σχέδιο προεδρικού διατάγματος (π.δ.) γίνεται η κατ’ άρθρο τεκμηρίωση του θέματός  του σχετικά με την οριοθέτηση, προστασία, διατήρηση και διαχείριση της Προστατευόμενης Περιοχής της νήσου Γυάρου. Επιπλέον σας ενημερώνουμε ότι:

Α. Με την υπό στοιχεία ΥΠΕΝ/ΔΔΦΠΒ/31800/765/21.3.2025 (ΑΔΑ: 6Θ0Η4653Π8-ΑΒΔ) απόφαση του Γενικού Γραμματέα Φυσικού Περιβάλλοντος και Υδάτων του Υπουργείου Περιβάλλοντος και Ενέργειας εγκρίθηκε μέρος της Ειδικής Περιβαλλοντικής Μελέτης 8α: «Περιοχές Natura 2000 της Περιφέρειας Νοτίου Αιγαίου» – Ειδική Αναφορά στην Περιοχή GR4220033 «Νήσος Γυάρος και Θαλάσσια Ζώνη)», η οποία εκπονήθηκε σε εφαρμογή του άρθρου 21 του ν. 1650/86 (Α’ 160) ως «Περιοχή Προστασίας Βιοποικιλότητας Γυάρου». 
Β. Το σχέδιο π.δ. αναρτάται προς δημόσια διαβούλευση, δεδομένου ότι στις 4.7.2025 επίκειται η λήξη της ισχύος της υπό στοιχεία ΥΠΕΝ/ΔΔΦΠΒ/58979/ 1531/21.6.2019 απόφασης του Αναπληρωτή Υπουργού Περιβάλλοντος και Ενέργειας «Καθορισμός όρων και περιορισμών για την προστασία, διατήρηση και διαχείριση της φύσης της χερσαίας και θαλάσσιας περιοχής της Νήσου Γυάρου» (Δ’ 389), που εκδόθηκε κατ’ εξουσιοδότηση της παρ. 6 του άρθρου 21 του ν. 1650/1986 «Για την προστασία του περιβάλλοντος» (Α’ 160). Η ισχύς της απόφασης παρετάθη διαδοχικά με τις υπό στοιχεία ΥΠΕΝ/ΔΝΕΠ/67391/2552/14.7.2021 (Δ’ 412), ΥΠΕΝ/ΔΔΦΠΒ/38930/1109/18.4.2022 (Δ’ 321), ΥΠΕΝ/ΔΔΦΠΒ/92566/2630/13.9.2022 (Δ’ 586) και ΥΠΕΝ/ΔΔΦΠΒ/70522/1843/28.6.2024 (Δ’ 449) αποφάσεις του Αναπληρωτή Υπουργού Περιβάλλοντος και Ενέργειας, έως τις 4.7.2025.  
Γ. Οι προτεινόμενες ρυθμίσεις του υπό εξέταση σχεδίου π.δ. αφορούν μερικώς και σε εκτάσεις που υπάγονται στον Κώδικα νομοθεσίας για την προστασία των Αρχαιοτήτων και εν γένει της Πολιτιστικής Κληρονομιάς (ν. 4858/2021 Α’ 220).
- Με την υπό στοιχεία ΥΠΠΟ/ΔΙΛΑΠ/Γ/4016/68475/17.12.2001 (Β’ 1680) απόφαση του Υπουργού Πολιτισμού χαρακτηρίστηκε ως Ιστορικός Τόπος η νήσος Γυάρος και ως Ιστορικά Διατηρητέα Μνημεία το κτήριο των Φυλακών, καθώς και όλα τα κτήρια, εγκαταστάσεις και κατασκευές που βρίσκονται στις περιοχές των πέντε (5) όρμων (ανατολικό τμήμα του νησιού).

- Με την υπό στοιχεία ΥΠΠΟΤ/ΔΝΣΑΚ/58658/1129/15.6.2011 (ΑΑΠ 182) απόφαση του Υπουργού Πολιτισμού και Τουρισμού οριοθετήθηκε ο Ιστορικός Τόπος της νήσου Γυάρου με τις διατάξεις του ν. 3028/2002 για την προστασία του σημαντικού χώρου ιστορικής μνήμης με τα υπάρχοντα σε αυτόν μνημεία, και, σύμφωνα με τον δημοσιευμένο στο ΦΕΚ χάρτη, περιλαμβάνει την περιοχή των πέντε (5) όρμων στα ανατολικά, με διεύρυνση προς την ενδοχώρα και το ΝΑ άκρο του νησιού και τη νησίδα Γλαρονήσι.
- Επιπλέον, με την υπό στοιχεία ΔΠΑ/11131/17.9.2001 (Δ’ 772) απόφαση του Υπουργού Αιγαίου έχουν χαρακτηριστεί διατηρητέα το κτήριο των Φυλακών και όλα τα κτήρια, εγκαταστάσεις και κατασκευές που βρίσκονται στις περιοχές των πέντε (5) όρμων, με καθορισμό ειδικών όρων και περιορισμών δόμησης αυτών. 

Τεκμηρίωση κατ’ άρθρο:

Στο Άρθρο 1 ορίζεται ο σκοπός έκδοσης του π.δ., ήτοι η προστασία και διαχείριση του τοπίου ως φυσικής κληρονομιάς και πολύτιμου εθνικού φυσικού πόρου της Περιοχής Προστασίας της Βιοποικιλότητας «Νήσος Γυάρος και θαλάσσια ζώνη».
Στο Άρθρο 2 οριοθετείται η Προστατευόμενη Περιοχή νήσου Γυάρου με αναφορά στο καθεστώς προστασίας της περιοχής.
Στο Άρθρο 3, αναφέρονται ο κωδικός, ο χαρακτήρας και η ονομασία των επί μέρους Ζωνών Προστασίας εντός της Προστατευόμενης Περιοχής νήσου Γυάρου ήτοι: τριών (3) Ζωνών Απόλυτης Προστασίας της Φύσης (ΖΑΠΦ), τριών (3) Ζωνών Προστασίας της Φύσης (ΖΠΦ), μιας (1) Ζώνης Διατήρησης Οικοτόπων και Ειδών (ΖΔΟΕ) και μιας (1) Ζώνης Βιώσιμης Διαχείρισης Φυσικών Πόρων (ΖΒΔΦΠ).
Στο Άρθρο 4 αναφέρονται οι γενικές ρυθμίσεις που αφορούν το σύνολο των Ζωνών Προστασίας στην Προστατευόμενη Περιοχή. 
Στο Άρθρο 5 αναφέρονται οι ειδικές χρήσεις του άρθρου 1 του π.δ. 59/2018 (Α’ 114) που επιτρέπονται στις τρεις (3)  Ζώνες Απόλυτης Προστασίας της Φύσης (ΖΑΠΦ).
Στο Άρθρο 6 αναφέρονται οι ειδικές χρήσεις του άρθρου 1 του π.δ. 59/2018 (Α’ 114) που επιτρέπονται στις τρεις (3) Ζώνες Προστασίας της Φύσης (ΖΠΦ).
Στο Άρθρο 7 αναφέρονται οι ειδικές χρήσεις του άρθρου 1 του π.δ. 59/2018 (Α’ 114) που επιτρέπονται στη Ζώνη Διατήρησης Οικοτόπων και Ειδών (ΖΔΟΕ-01).
Στο Άρθρο 8 αναφέρονται οι ειδικές χρήσεις του άρθρου 1 του π.δ. 59/2018 (Α’ 114) που επιτρέπονται στη Ζώνη Βιώσιμης Διαχείρισης Φυσικών Πόρων (ΖΒΔΦΠ-01).

Στο Άρθρο 9 ορίζεται ο Οργανισμός Φυσικού Περιβάλλοντος και Κλιματικής Αλλαγής ως αρμόδιος για τη διαχείριση της Προστατευόμενης Περιοχής νήσου Γυάρου. 

Στο Άρθρο 10 γίνεται αναφορά στον έλεγχο τήρησης του π.δ. ο οποίος διενεργείται σύμφωνα με το άρθρο 20 του ν. 4014/2011 (Α’ 209) και την παρ. 4 του άρθρου 34 του ν. 4685/2020 (Α’ 92), ενώ στους παραβάτες επιβάλλονται οι κυρώσεις των άρθρων 28, 29 και 30 του ν. 1650/1986 (Α’ 160).
Στο Άρθρο 11 ορίζεται η έναρξη ισχύος του π.δ..







Αθήνα, 5 Ιουνίου 2025

